SOE slaan toe op diamantmaatskappyLede van die spesiale ondersoekeenheid en die Valke het Donderdagoggend op die kantoor toegeslaan. (Foto: SOE/Twitter) Ondersoekers van die Spesiale Ondersoekeenheid (SOE), met die hulp van die Valke, het Donderdagoggend in ŉ klopjag op die kantoor van Alexander Bay Diamond Company in Johannesburg toegeslaan as deel van ŉ voortgesette ondersoek na bedrywighede by Alexkor, die staat se mynmaatskappy. Pres. Cyril Ramaphosa het vroeër toestemming gegee dat bewerings van korrupsie en wanbestuur rakende die bemarking, waardasie en verkoop van diamante wat spruit uit ooreenkomste wat Alexkor met sekere diensverskaffers aangegaan het, ondersoek kan word. ŉ Lasbrief gee die SOE-ondersoekers toestemming om onder andere bankstate en selfoonrekords te bekom, deursoekings en beslagleggings te doen en getuies te ondervra. Die SOE is by magte om self siviele stappe in die hooggeregshof of ŉ spesiale tribunaal van stapel te stuur om stappe te doen oor enige voorvalle van korrupsie, bedrog of wanbestuur wat die ondersoek moontlik kan blootlê. SIU RAIDS COMPANY LINKED TO THE VALUATION, MARKETING AND SALE OF STATE DIAMONDS – ALEXANDER BAY DIAMONDS COMPANY pic.twitter.com/3iBa1y7SPN — Special Investigating Unit (SIU) (@RSASIU) August 11, 2022 Alexkor word nes verskeie ander staatsinstelling betrek by bewerings van grootskaalse staatskaping. Die Zondo-kommissie van ondersoek het vroeër ŉ lang lys van aanbevelings – om boosdoeners by die maatskappy te vervolg – gedoen. Luidens die kommissie se verslag het Malusi Gigaba, destyds minister van openbare ondernemings, in 2012 ŉ nuwe raad by Alexkor aangewys. Dié het bande met die omstrede Gupta-familie gehad met die voorsitter, Rafique Bagus, wat na aan die familie was en selfs die omstrede Gupta-troue in 2013 bygewoon het. Tydens die raad se termyn het Alexkor ŉ vennootskap met ŉ maatskappy, waarvan die meerderheid aandele aan Gupta-meeloper Kuben Moodley behoort het, aangegaan om Alexkor se diamante te bemark en te verkoop. Die maatskappy, Scarlet Sky Investments (SSI), het egter die kontrak gekry sonder dat hy ŉ lisensie gehad het om diamante te verkoop en ook sonder ŉ bewese geskiedenis in die diamantbedryf. Die tenderkomitee het dit geïgnoreer. Die staatskapingskommissie het later egter bevind die bod moes uit die staanspoor gediskwalifiseer geword het. SSI het nietemin die kontrak gekry en glo R2 miljard se diamante uit die ooreenkoms bekom, selfs sonder ŉ lisensie. Volgens die Zondo-kommissie is Alexkor boonop heelwat minder betaal vir diamante en is dit verkoop teen pryse wat aansienlik laer as die markprys was. Die kommissie het onder andere aanbeveel dat die optrede van lede van die tenderkomitee, asook dié van sommige lede van die raad, met die oog op strafregtelike vervolging ondersoek word. The raid of Alexander Bay offices is crucial for the SIU to complete its investigation in the affairs of Alexkor. pic.twitter.com/Nv4pKQGPfD — Special Investigating Unit (SIU) (@RSASIU) August 11, 2022